Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ σχετικά με την πρόβλεψη των γενικών κανόνων του υποχρεωτικού συστήματος σήμανσης του βοείου κρέατος

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η Επιτροπή υπέβαλε στο Συμβούλιο και στο Κοινοβούλιο πρόταση που βασίζεται στο άρθρο 152 της Συνθήκης το οποίο αντικαθιστά τον κανονισμό (ΕΚ) αριθ. 820/97 και περιλαμβάνει τους γενικούς κανόνες του υποχρεωτικού συστήματος σήμανσης του βοείου κρέατος.

Δεδομένου ότι οι διαδικασίες που απαιτούνται για την έγκριση του κανονισμού αυτού δεν θα έχουν πιθανώς ολοκληρωθεί πριν από την 1η Ιανουαρίου 2000, η Επιτροπή υπέβαλε επίσης στο Συμβούλιο και στο Κοινοβούλιο πρόταση για την τροποποίηση του άρθρου 19, του κανονισμού (ΕΚ) αριθ. 820/97 για να παραταθεί το υφιστάμενο προαιρετικό σύστημα που ορίζεται στον κανονισμό αυτό και για να καθυστερήσει η έναρξη ισχύος του υποχρεωτικού συστήματος σήμανσης το πολύ κατά 8 μήνες.

Ωστόσο, στην έκθεσή της στο Ευρωπαϊκό Κοινοβούλιο και στο Συμβούλιο για την πρόοδο της εφαρμογής των συστημάτων σήμανσης του βοείου κρέατος στα διάφορα κράτη μέλη όπως αναφέρεται στο άρθρο 19, παράγραφος 3, του κανονισμού (ΕΚ) αριθ. 820/97, η Επιτροπή διατήρησε ρητά τη δυνατότητα, στην περίπτωση που το Συμβούλιο και το Κοινοβούλιο δεν καταφέρουν να λάβουν απόφαση για τη δεύτερη από τις προτάσεις αυτές, πριν από τις 31 Δεκεμβρίου 1999, να υποβάλει στο Συμβούλιο επείγουσα πρόταση για έγκριση πριν από το τέλος του 1999 που βασίζεται στο υφιστάμενο κείμενο του άρθρου 19 του κανονισμού (ΕΚ) αριθ. 820/97.

Εφόσον προκύψει η κατάσταση αυτή, η Επιτροπή υποχρεούται να υποβάλει την παρούσα πρόταση βάσει του άρθρου 19, του κανονισμού (ΕΚ) αριθ. 820/97 ώστε να αποφύγει την κατάσταση κατά την οποία το υποχρεωτικό σύστημα που βασίζεται στην προέλευση να μπορεί να αρχίσει να ισχύει άμεσα χωρίς να υπάρχουν γενικοί κανόνες προσανατολισμού. Ένα τέτοιου είδους νομικό κενό μπορεί να δημιουργήσει μία πολύ αβέβαιη και μη ικανοποιητική κατάσταση για τους εμπορευόμενους βοείου κρέατος και τους εμπορευόμενους όχι μόνο στην Κοινότητα αλλά επίσης στις τρίτες χώρες.

Συνεπώς, η παρούσα πρόταση στοχεύει να καθιερώσει απλούς γενικούς κανόνες για το υποχρεωτικό σύστημα σήμανσης του βοείου κρέατος που να αντιστοιχούν στις ενδείξεις που είναι ήδη υποχρεωτικές σε όλα τα κράτη μέλη, δηλαδή ορισμένες ενδείξεις που προβλέπονται στο άρθρο 12, παράγραφος 1, καθώς και εκείνες που προβλέπονται στο άρθρο 19, παράγραφος 4, του κανονισμού (ΕΚ) αριθ. 820/97 για τα κράτη μέλη που επιλέγουν τη δυνατότητα αυτή.

Ταυτόχρονα, διατηρούνται οι υφιστάμενες ρυθμίσεις για την προαιρετική σήμανση, δίνοντας τη δυνατότητα να προστεθούν στις υποχρεωτικές ενδείξεις των ετικετών αντίστοιχες προαιρετικές. Όπως και να έχει το πράγμα, είναι αναγκαία η πρόβλεψη τέτοιων προαιρετικών ρυθμίσεων ώστε τα κράτη μέλη να έχουν τη δυνατότητα επιλογής της χρήσης του άρθρου 19 παράγραφος 4, καθιστώντας τις εν λόγω διατάξεις υποχρεωτικές σε σχέση με τα προϊόντα παραγωγής τους.

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

σχετικά με την πρόβλεψη των γενικών κανόνων του υποχρεωτικού συστήματος σήμανσης του βοείου κρέατος

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 820/97 του Συμβουλίου, της 21ης Απριλίου 1997, σχετικά με τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας [1], και ιδίως το άρθρο 19,

[1] ΕΕ L 117 της 7.5.1997, σ. 1.

την πρόταση της Επιτροπής [2],

[2] ΕΕ C

Εκτιμώντας τα εξής:

(1) Στο άρθρο 19 του κανονισμού (ΕΚ) αριθ. 820/97 ορίζεται ότι εισάγεται υποχρεωτικό σύστημα σήμανσης του βοείου κρέατος το οποίο είναι υποχρεωτικό σε όλα τα κράτη μέλη από την 1η Ιανουαρίου 2000. Βάσει πρότασης της Επιτροπής, στο ίδιο άρθρο προβλέπεται επίσης ότι οι γενικοί κανόνες του υποχρεωτικού συστήματος θα αποφασιστούν πριν από την ημερομηνία αυτή.

(2) Οι εν λόγω γενικοί κανόνες για το υποχρεωτικό σύστημα σήμανσης του βοείου κρέατος πρέπει να εφαρμόζονται μόνο σε προσωρινή βάση για μέγιστη περίοδο 8 μηνών, ώστε να μπορέσει το Συμβούλιο και το Κοινοβούλιο να λάβουν απόφαση σχετικά με την πρόταση κανονισμού όσον αφορά τη θέσπιση συστήματος αναγνώρισης καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας και την κατάργηση του κανονισμού (ΕΚ) αριθ. 820/97 [3], που υποβλήθηκε από την Επιτροπή στις 13 Οκτωβρίου 1999.

[3] COM(1999)487 τελικό της 13.10.1999.

(3) Συνεπώς, κρίνεται σκόπιμο να θεσπιστούν απλοί γενικοί κανόνες για το υποχρεωτικό σύστημα σήμανσης του βοείου κρέατος τους οποίους μπορούν να τηρήσουν επί του παρόντος όλα τα κράτη μέλη. Οι εν λόγω κανόνες πρέπει να αναφέρονται στις διατάξεις που προβλέπονται στο πλαίσιο του άρθρου 12 παράγραφος 1 του κανονισμού (ΕΚ) αριθ. 820/97.

(4) Τα κράτη μέλη πρέπει επίσης να συνεχίσουν να διατηρούν τη δυνατότητα επιβολής υποχρεωτικού συστήματος σήμανσης για το βόειο κρέας που προέρχεται από ζώα τα οποία έχουν γεννηθεί, έχουν εκτραφεί και έχουν σφαγεί στο έδαφός τους, σύμφωνα με το άρθρο 19, παράγραφος 4 του κανονισμού (ΕΚ) αριθ. 820/97 σε μία προσωρινή βάση που δεν θα υπερβαίνει 8 μήνες.

(5) Οι υποχρεωτικές αυτές ενδείξεις δεν πρέπει να οδηγήσουν σε οποιαδήποτε αποδιοργάνωση των συναλλαγών μεταξύ των κρατών μελών.

(6) Είναι επίσης αναγκαίο να επιτραπεί στους εμπορευόμενους να συνεχίσουν να προσθέτουν προαιρετικές ενδείξεις στις ετικέτες του βοείου κρέατος επιπλέον των υποχρεωτικών ενδείξεων.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Οι εμπορευόμενοι και οι οργανώσεις εμπορίας βοείου κρέατος κατά την έννοια του άρθρου 13, του κανονισμού (ΕΚ) αριθ. 820/97 τοποθετούν ετικέτες στο βόειο κρέας σύμφωνα με τους κανόνες που αναφέρονται στο άρθρο 12, παράγραφος 1, δεύτερο εδάφιο, πρώτη, τρίτη και τέταρτη περίπτωση του κανονισμού (ΕΚ) αριθ. 820/97.

Ωστόσο, τα κράτη μέλη συνεχίζουν να διατηρούν τη δυνατότητα που προβλέπεται στο άρθρο 19, παράγραφος 4, του κανονισμού (ΕΚ) αριθ. 820/97 μετά την 1η Ιανουαρίου 2000. Στην περίπτωση αυτή, οι διατάξεις του άρθρου 19, παράγραφος 5 του κανονισμού (ΕΚ) αριθ. 820/97 συνεχίζουν να ισχύουν.

2. Οι κανόνες που αφορούν το προαιρετικό σύστημα οι οποίοι εφαρμόζονται μέχρι τις 31 Δεκεμβρίου 1999, σύμφωνα με τις διατάξεις του άρθρου 19, του κανονισμού (ΕΚ) αριθ. 820/97 του Συμβουλίου, θα συνεχίσουν να εφαρμόζονται σε οποιαδήποτε προαιρετική ένδειξη η οποία παρέχεται επιπλέον του υποχρεωτικού συστήματος σήμανσης που αναφέρεται στην προηγούμενη παράγραφο.

Άρθρο 2

Ο παρών κανονισμός αρχίζει να ισχύει την επόμενη ημέρα μετά τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός εφαρμόζεται σε όλα τα κράτη μέλη από την 1η Ιανουαρίου έως τις 31 Αυγούστου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

>ΘΕΣΗ ΠIΝΑΚΑ>